SAMBIRU 4
Ntchifukwa Wuli Tikutuzga Bayibolu Linyaki?
Kwa vyaka vinandi, Akaboni aku Yehova aja achigwiriskiya ntchitu, kusindikiza ndipuso kugaŵa Mabayibolu ngakupambanapambana. Chifukwa chakuti khumbu laku Chiuta ndakuti munthu weyosi wasambiri ‘uneneska mwakulondo,’ tinguwona kuti pakhumbikanga kufwatuliya Bayibolu lo lingawovya umampha ŵanthu. (1 Timote 2:3, 4) Mwaviyo, kwambiya mu chaka cha 1950 tingwamba kufwatuliya tivigaŵa ta Bayibolu lenili kuti ŵanthu alekengi kusuzgika kuvwa vo aŵerenga. Bayibolu lenili likufwatulika mwakugomezgeka ndipuso mwauneneska mu vineneru vakujumpha 130.
Pakhumbikanga Bayibolu lambula kusuzga kulivwisa. Chifukwa chakusintha kwa vineneru kwachitiska kuti Mabayibolu nganandi ngo ngalipu ngaje ndi mazu ngakusuzga kungavwisa. Kusanirika kwa mabuku ngakali ngo ngangufwatulika mwauneneska ndipuso ngo ngakoliyana ndi mabuku ngapakwamba, kwawovya ŵanthu kuti afwatuliyi mazu nga m’Bayibolu nga Chiheberi, Chiaramu ndi Chigiriki kwambula kusuzga.
Pakhumbikanga kuti mazu ngaku Chiuta ngafwatulikiyi mwakugomezgeka. M’malu mwakusintha mazu ngakukambirika ndi Chiuta, ŵanthu wo afwatuliya Bayibolu atenere kulifwatuliya mwakugomezgeka nge mo likulembeke. Kweni chinanga kuti veviyo, m’Mabayibolu nganandi zina laku Yehova akulituzgamu.
Pakhumbikanga Bayibolu lakuti litumbikengi yo Wakulilemba. (2 Samuele 23:2) Mu Bayibolu lasonu lenili, zina lakuti Yehova lawezgekiyamu mumalu ngo kali lasanirikanga. Mumabuku ngakali nga m’Bayibolu, zina ili lasanirikanga malu ngakukwana 7,000. (Sumu 83:18, NW) Chifukwa chakufufuza mwaphamphu kwa vyaka vinandi, Bayibolu lenili ndakukondwesa ukongwa kuliŵerenga chifukwa likonkhoska mwakuvwika umampha maŵanaŵanu ngaku Chiuta. Kaya Bayibolu lenili * mwe nalu mu chineneru chinu pamwenga mulivi, titikupemphani kuti muje ndi chiziŵirizga chakuŵerenga Mazu Ngaku Yehova zuŵa lelosi.—Yoswa 1:8; Sumu 1:2, 3.
^ ndimi 6 Bayibolu lo tikamba nda New World Translation.
-
Ntchifukwa wuli tinguwona kuti kwenga kwakukhumbika kufwatuliya so Bayibolu linyaki?
-
Kumbi ŵanthu wo akhumba kuziŵa khumbu laku Chiuta, atenere kuja ndi chiziŵirizga wuli zuŵa lelosi?
tum_Latn tum_Latn tum_Latn tum_Latn tum_Latn tum_Latn bem_Latn unk tum_Latn unk tum_Latn